open-index/open-wikipedia-markdown huggingface dataset:
Διοσκορίδης

Με το αρχαίο ελληνικό όνομα **Διοσκορίδης** είναι γνωστοί οι:
*Διοσκορίδης (επιγραμματοποιός)
*Διοσκορίδης ή Διοσκουρίδης ο Πεδάνιος (και Διοσκορίδης ο Αναζαρβεύς)
*Διοσκορίδης ή Διοσκουρίδης ο Σάμιος
Nemo 33

Η **Nemo 33** ήταν η βαθύτερη πισίνα κλειστού χώρου στον κόσμο, πριν κατασκευαστεί η Y-40 στο Μοντεγκρόττο Τέρμε της Πάντοβας στην Ιταλία.

Η πισίνα βρίσκεται στις Βρυξέλες. Το μέγιστο βάθος της είναι 34,5 μέτρα. Περιέχει 2,5 εκατ. λίτρα μη χλωριωμένου ύδατος, που διατηρείται στους 30 °C και διαθέτει αρκετές προσομοιώσεις καταδυτικών σπηλαίων σε 10 μέτρα βάθος. Εξαιτίας της υψηλής θερμοκρασίας του νερού, οι δύτες μπορούν να καταδύονται για μεγάλο χρονικό διάστημα χωρίς στολή υγρού τύπου. Υπάρχουν διάφορα υποβρύχια παράθυρα που επιτρέπουν στους εξωτερικούς επισκέπτες να έχουν θέα προς την πισίνα σε διαφορετικά βάθη. Το κτιριακό σύμπλεγμα που φιλοξενεί την πισίνα σχεδιάστηκε από τον Βέλγο ειδήμονα της κατάδυσης Τζον Μπίρνερτς για καταδυτική εκπαίδευση, αναψυχή και παραγωγή ταινιών το 2004.

Παρόλο που η πισίνα είναι ανοικτή σε τουρίστες, δύτες αναψυχής και επαγγελματίες δύτες, για λόγους ασφαλείας οι δύτες πρέπει να είναι άνω των δώδεκα ετών, υγιείς και πιστοποιημένοι ως δύτες ή με συνοδεία και εποπτεία εκπαιδευτών. Όσοι επιθυμούν να καταδυθούν χρειάζονται καταδυτικό σύντροφο, επίσης για λόγους ασφαλείας.

## Παραπομπές σημειώσεις


## Εξωτερικοί σύνδεσμοι

*Official Site 
*Diving to Nemo 33 - Deepest Indoor Pool in the World
*BBC News: World's Deepest Pool Set To Open

Κατηγορία:Καταδυτικές τοποθεσίες
Κατηγορία:Κτίρια και κατασκευές στο Βέλγιο
Βηρσαβεέ

Η **Βηρσαβεέ** ήταν κόρη του Ελιάβ, ενός απο τους ισχυρούς πολεμιστές του Δαβίδ. Υπήρξε σύζυγος πρώτα του Ουρία του Χετταίου (Β' Βασιλέων 11,3. 11,26. 12,10. 12,15), αξιωματικού του Δαβίδ, και έπειτα του ίδιου του Δαβίδ (Β' Βασιλειών 11,27. 12,24. Α' Παραλειπομένων 3,5).

## Βιβλική αναφορά

### Εξιστόρηση
Ένα απόγευμα ο Δαβίδ είδε μια γυναίκα που έκανε το λουτρό της, η οποία ήταν πολύ ωραία στην εμφάνιση. Αμέσως έστειλε και ζήτησε πληροφορίες γι' αυτή τη γυναίκα. Του είπαν, λοιπόν, ότι αυτή είναι η Βηρσαβεέ, η γυναίκα του Ουρία του Χετταίου. Ο Δαβίδ  την κάλεσε στην οικία του και πλάγιασε μαζί της, με αποτέλεσμα η Βηρσαβεέ να μείνει έγκυος. Τότε εκείνος για να καλύψει την πράξη του κάλεσε πίσω τον Ουρία, έτσι ώστε να πάει σπίτι του και να κοιμηθεί με τη γυναίκα του. Ο Ουρίας όμως δεν κοιμήθηκε στο σπίτι του, αλλά στην πύλη του παλατιού. Τότε ο Δαβίδ τον έστειλε στον πόλεμο, στην πρώτη γραμμή με αποτέλεσμα να σκοτωθεί.

Η Βηρσαβεέ κράτησε πένθος για τον Ουρία και τον θρήνησε. Όταν πέρασε το πένθος, ο  Δαβίδ την πήρε στο παλάτι ως γυναίκα του και του γέννησε γιο (Β' Βασιλειών 11,26-27). Ο Κύριος είχε δυσαρεστηθεί από την πράξη του Δαβίδ, για αυτό έκανε να αρρωστήσει βαριά το παιδί που γέννησε η Βηρσαβεέ. Μετά από εφτά μέρες το παιδί ξεψύχησε. (Β' Βασιλειών 12,15-23). Από την Βηρσαβεέ ο Δαβίδ απέκτησε τον Σολομώντα (Β' Βασιλειών 5,14. 12,24. Γ' Βασιλειών 1,11-12. 1,30. Α' Παραλειπομένων 3,5. 14,4) και άλλους τρεις γιους, τον Σαμμούς ή Σαμαά, τον Σωβάβ και τον Νάθαν (Α' Παραλειπομένων 3,5).

### Μετά τον θάνατο του Δαβίδ
Μια μέρα ο Αδωνίας, ένας άλλος γιος του Δαβίδ, πήγε και συνάντησε τη Βηρσαβεέ, μητέρα του Σολομώντα, την οποία προσκύνησε και της ζήτησε, να μιλήσει στο Σολομώντα και να του ζητήσει να του δώσει ως γυναίκα την Αβισάγ τη Σωμανίτισσα, η οποία ήταν δούλη του Δαβίδ.

Έτσι η Βηρσαβεέ απονήρευτη για τις προθέσεις του Αδωνία, παρουσιάστηκε στο βασιλιά Σολομώντα για να του μιλήσει, κι αυτή το έκανε. Ο Σολομών αντιλήφθηκε την πονηρία του Αδωνία, γιατί με αυτόν τον τρόπο προσπαθούσε να πάρει τον θρόνο, και τον καταδίκασε σε θάνατο (Γ' Βασιλειών 2,13-25).

## Παραπομπές


## Εξωτερικοί σύνδεσμοι
* 

Κατηγορία:Βασιλομήτωρ
Κατηγορία:Σύζυγοι του Δαβίδ
Παρράσιος

Με το αρχαίο ελληνικό όνομα **Παρράσιος** ήταν γνωστοί οι:
*Παρράσιος ο Εφέσιος
*Παρράσιος του Λυκάονος, μυθολογικός γιος του Λυκάονος, από τον οποίο πήρε το όνομά της η περιοχή Παρρασία στην Αρκαδία

Άλλα πρόσωπα:
*Γιάνος Παρράσιος (1470–1522), Ιταλός ανθρωπιστής

Ταξονομία:
*Παρράσιος (πεταλούδα)
Παρράσιος ο Εφέσιος

Ο **Παρράσιος ο Εφέσιος** (ήκμασε γύρω στο 400 π.Χ.) ήταν ο επιφανέστερος ζωγράφος της εποχής του. Θεωρήθηκε ότι έφτασε την απόδοση της ιδανικής ανθρώπινης μορφής στην τελειότητα. Έχουν σωθεί στον Αθήναιο, στο έργο του Δειπνοσοφισταί, δύο επιγράμματά του και μέρος ενός τρίτου.

Ήταν γιος του ζωγράφου Ευήνορα. Ο Πλίνιος τον θεωρούσε σύγχρονο του Ζεύξι (464-397 π.Χ.).

Ονομαστά έργα του, τα οποία έχουν χαθεί, ήταν ο «Φιλκτήτης στη Λήμνο», ο «Δήμος των Αθηναίων» και ο «Θησέας».

## Αναφορές


Κατηγορία:Αρχαίοι Έλληνες ζωγράφοι
Κατηγορία:Αρχαίοι Εφέσιοι
Κατηγορία:Ελληνική Ανθολογία
Χερσόνησος της Κυλλήνης

Η **Χερσόνησος της Κυλλήνης** είναι χερσόνησος της Ελλάδας που βρίσκεται στη βορειοδυτική Πελοπόννησο και στην Ηλεία. Στο βόρειο άκρο της χερσονήσου βρίσκεται το ακρωτήριο της Κυλλήνης και στο νότιο το ακρωτήριο Τρυπητής και βρέχεται τόσο από τον κόλπο της Κυλλήνης όσο και από τον κόλπο Χελωνίτη (κόλπος της Γαστούνης). Το όνομα της το οφείλει στην κωμόπολη της Κυλλήνης. Αποτελεί την κοντινότερη ακτή της Πελοποννήσου στη νήσο Ζάκυνθο και το στενό ανάμεσα τους ονομάζεται Στενό της Ζακύνθου. Η περιοχή καλύπτεται από έντονη σεισμικότητα και αποτελεί τμήμα της ελληνικής τάφρου. 

## Παραπομπές


Κατηγορία:Γεωγραφία της Ηλείας
Κατηγορία:Χερσόνησοι της Ελλάδας
WatchOS

Το **watchOS** είναι ένα λειτουργικό σύστημα που δημιουργήθηκε αποκλειστικά για το Apple Watch. Ανακοινώθηκε στις 9 Σεπτεμβρίου 2014 μαζί με το Apple Watch, το iPhone 6 και το iPhone 6 Plus και κυκλοφόρησε για πρώτη φορά στις 24 Απριλίου 2015. Αυτό το λειτουργικό έχει δημιουργηθεί από την Apple Inc. και υποστηρίζει διάφορες εφαρμογές τρίτων. Έχει πολλές όψεις ρολογιού και χαρακτηριστικά όπως το Siri, οι χάρτες και τα μηνύματα, διάφορα συστήματα υπενθύμισης (ρολόι, ημερολόγιο, υπομνήσεις και σημειώσεις) και μια ποικιλία μετρήσεων υγείας όπως η μέτρηση των καρδιακών παλμών, τα επίπεδα οξυγόνου στο αίμα (SpO2), η ποιότητα του ύπνου και η μέτρηση της αρτηριακής πίεσης. 

## Δείτε επίσης

* macOS
* iOS

## Παραπομπές


Watch
Αγαθήδιο

thumb|200px
Το **αγαθήδιο** είναι  μικρό σκαθάρι που ζει σε σάπια ξύλα και ανήκει στα κολεόπτερα έντομα. Έχει μαύρο χρώμα και παίρνει εύκολα σφαιρικό σχήμα. Το συναντάμε σε όλους τους υγρούς τόπους της Ευρώπης σε δασικές εκτάσεις.

Κατηγορία:Κολεόπτερα
Εκδόσεις Τερζόπουλου

Οι **Εκδόσεις Τερζόπουλου Α.Ε.** (προηγούμενη ονομασία **Νέα Ακτίνα Α.Ε.**, ιδρυθείσα το 1999) ήταν ελληνική εκδοτική επιχείρηση η οποία είχε την έδρα της στον Παράδεισο Αμαρουσίου. Ήταν κυρίως γνωστή για τις εκδόσεις ιστοριών της Ντίσνεϊ.

## Ιστορία
Η εταιρεία ιδρύθηκε από τον Ευάγγελο Τερζόπουλο το 1930 στην οδό Σανταρόζα στα Χαυτεία (Πλατεία Ομονοίας), όπου βρισκόταν μέχρι τα τέλη Απριλίου του 1968, όταν και μεταφέρθηκε (Φραγκοκκλησιάς 7, Παράδεισος Αμαρουσίου).

Την 1η Φεβρουαρίου του 1950 εκδόθηκε το περιοδικό *[[Γυναίκα (περιοδικό)|Γυναίκα]]*. Η κυκλοφορία του ήταν δεκαπενθήμερη μέχρι το Μάρτιο του 1999, οπότε κι έγινε μηνιαία. Στα τέλη του 2007 σταμάτησε η αυτόνομη κυκλοφορία του περιοδικού και από τον Απρίλιο του 2008 κυκλοφορεί, κατά καιρούς, μαζί με την ''Καθημερινή της Κυριακής''.

Στις 9 Δεκεμβρίου 1990 πέθανε ο Ευάγγελος Τερζόπουλος σε ηλικία 79 ετών. Την επιχείρηση ανέλαβε αργότερα ο μεγάλος γιος του Χρήστος.

Η εταιρεία αναγκάστηκε, λόγω δυσχερειών, να περιορίσει, σταδιακά, τις δραστηριότητές της, ενώ μετά και την διακοπή εκδόσεων των περιοδικών του ομίλου Disney (Σεπτέμβριος 2013), μετατράπηκε σε σημείο πώλησης-προώθησης βιβλίων, περιοδικών και κόμικς, υπό την επωνυμία "Τερζόπουλος books". Τα τελευταία χρόνια η λειτουργία της έχει ανασταλεί.

## Λίστα περιοδικών Ντίσνεϊ
**[[Μίκυ Μάους (περιοδικό)|Μίκυ Μάους]] από 1 Ιουλίου 1966*
**[[ΚΟΜΙΞ]] από 6 Ιουνίου 1988*
**Κλασσικά*
**Ντόναλντ*
**Μεγάλο Μίκυ*
**Αλμανάκ*
**Μίκυ Μυστήριο*
**Μίνι*
**Τσιπ & Ντέιλ*
**Σπέσιαλ*
**Kingdom Hearts*
**Χαρούμενες Ιστορίες Ντίσνεϋ*

## Παραπομπές


## Εξωτερικοί Σύνδεσμοι
*Επίσημη Ιστοσελίδα
*Επίσημη Ιστοσελίδα των Βιβλίων Τερζόπουλος

Κατηγορία:Εκδοτικοί οίκοι
Κατηγορία:Ελληνικές εκδοτικές επιχειρήσεις
Κατηγορία:Πρώην επιχειρήσεις της Ελλάδας
Γεώργιος Λαζανάς

Ο **Γεώργιος Λαζανάς** του Παναγή (1888 - Μάρτιος 1969) ήταν Έλληνας δικηγόρος και πολιτικός. Υπηρέτησε ως βουλευτής και υπουργός.

## Βιογραφία
Γεννήθηκε στο Δερβένι Κορινθίας το 1888. Σύμφωνα με άλλες πηγές, γεννήθηκε το 1889. Σπούδασε Νομικά.
Εξελέγη για πρώτη φορά βουλευτής στην εκλογική περιφέρεια Λέσβου στις βουλευτικές εκλογές του 1926 με τον τοπικό συνδυασμό των «Λαϊκοελευθεροφρόνων», με 1881 ψήφους.  Έκτοτε πανεξελέγη με το Λαϊκό Κόμμα πλέον, το 1932, το 1935, το 1936, το 1946 και το 1950. Αργότερα εντάχθηκε στην ΕΡΕ, με την οποία εξελέγη βουλευτής το 1958.

Ήταν υφυπουργός Συγκοινωνίας στην κυβέρνηση Παναγή Τσαλδάρη, από τις 22 Ιουλίου 1935 ως τις 10 Οκτωβρίου του ίδιου χρόνου. Χρημάτισε υπουργός Κοινωνικής Προνοίας από τις 18 Απριλίου 1946 στην κυβέρνηση Τσαλδάρη ως τις 4 Νοεμβρίου 1946. Τέλος, ανέλαβε υπουργός άνευ Χαρτοφυλακίου (ασκών καθήκοντα υφυπουργού Στρατιωτικών) στην κυβέρνηση του Σοφοκλή Βενιζέλου από τις 13 Σεπτεμβρίου 1950 ως τις 3 Νοεμβρίου του 1950.

Πέθανε το 1969 και κηδεύτηκε στις 12 Μαρτίου.

## Παραπομπές




Κατηγορία:Έλληνες δικηγόροι του 19ου αιώνα
Κατηγορία:Έλληνες υπουργοί Κοινωνικής Πρόνοιας
Κατηγορία:Έλληνες υπουργοί Άνευ Χαρτοφυλακίου
Κατηγορία:Έλληνες υφυπουργοί Συγκοινωνιών
Κατηγορία:Βουλευτές Λέσβου
Κατηγορία:Βουλευτές εκλεγμένοι με το Λαϊκό Κόμμα
Κατηγορία:Βουλευτές εκλεγμένοι με την ΕΡΕ
Apple Watch Series 1

Το ***Apple Watch Series 1*** είναι ένα ρολόι SmartWatch που δημιουργήθηκε από την Apple και ανακοινώθηκε από τον Tim Cook στις 9 Σεπτεμβρίου του 2014. Έχει δυνατότητες παρόμοιες με άλλες συσκευές SmartWatch, όπως το Jawbone Up, Nike + FuelBand και Fitbit.  Θα πρέπει να χρησιμοποιείται σε συνδυασμό με το iPhone 5 ή ένα νεότερο μοντέλο iPhone. Κυκλοφόρησε στις 24 Απριλίου 2015.    

Κυκλοφόρησε στις 24 Απριλίου του 2015.

## Χαρακτηριστικά
Το Apple Watch θα συνεργάζεται με το Apple Pay, μια υπηρεσία πληρωμών μέσω κινητού. Το Apple Watch είναι σε θέση να λαμβάνει τηλεφωνικές κλήσεις, καθώς και iMessage και κείμενα SMS. Το Apple Watch μπορεί να παρακολουθεί την υγεία, να τρέχει εφαρμογές τρίτων και να χρησιμοποιεί το χαρακτηριστικό της Apple, το Handoff εφ' όσον έχετε στην κατοχή σας μια άλλη συσκευή της Apple. Μπορεί να ελέγξει την Apple TV, καθώς και να ενεργεί ως ένα walkie-talkie και διαθέτει σκόπευτρο για την κάμερα του iPhone.

### Σχεδίαση
εναλλ.=Apple Watch|μικρογραφία|
Apple Watch
Το ρολόι έχει τρεις συλλογές, που διαθέτουν δύο μεγέθη (38 και 42 χιλιοστών) που εξαπλώνονται σε 34 επιμέρους μοντέλα. Έχει μία ευαίσθητη στην πίεση οθόνη αφής και διαθέτει ένα καντράν που ονομάζεται ψηφιακό στέμμα, το οποίο γυρνάει για να μετακινηθείτε ή να μεγεθύνετε και πιέζεται για να επιστρέψετε στην αρχική οθόνη. Το ρολόι διαθέτει επίσης ένα ειδικό κουμπί που εμφανίζει μια λίστα των επαφών στην οθόνη. 

Το ρολόι φορτίζεται μέσω της επαγωγικής φόρτισης, χρησιμοποιώντας ένα καλώδιο παρόμοιο με το καλώδιο MagSafe για το MacBook της Apple από φορητούς υπολογιστές. 
εναλλ.=Apple Watch|αριστερά|μικρογραφία|220x220εσ|
Apple Watch ui

## Τεχνολογία
Το Apple Watch χρησιμοποιεί τα νέα Apple S1 chip, τα οποία διαφημίζονται από την Apple ως "μια ολόκληρη αρχιτεκτονική του υπολογιστή σε ένα μόνο chip". Χρησιμοποιεί επίσης μια γραμμικό ενεργοποιητή με το όνομα "Taptic Engine" για να παρέχει απτική ανάδραση όταν λαμβάνεται ένα σήμα ή μια ειδοποίηση. Το ρολόι είναι εξοπλισμένο με ένα ενσωματωμένο αισθητήρα καρδιακού ρυθμού, το οποίο χρησιμοποιεί τόσο υπέρυθρες και ορατό φως LED όσο και φωτοδιόδους.

Το ρολόι είναι συμβατό με το iPhone 5, το iPhone 5C, το iPhone 5S, iPhone 6, iPhone 6 Plus, iPhone 6s και το iPhone 6s Plus, iPhone 7, iPhone 7 Plus, iPhone 8, iPhone 8 Plus, iPhone X, όπου συνδέεται μέσω Wi-Fi ή Bluetooth.

## Παραπομπές


## Εξωτερικοί σύνδεσμοι
*

Κατηγορία:Apple
Κατηγορία:Έξυπνα ρολόγια
Άδραστος (αποσαφήνιση)

Το αρχαίο ελληνικό όνομα **Άδραστος** μπορεί να αναφέρεται, εκτός από τον μυθικό βασιλιά του Άργους Άδραστο, σε κάποιο από τα παρακάτω πρόσωπα:

* Άδραστος ο νεότερος, εγγονός του βασιλιά αυτού
* Άδραστος ο Αφροδισιεύς (2ος αι. μ.Χ.), περιπατητικός φιλόσοφος
* Άδραστος ο Ηρακλείδης, γιος του Ηρακλή αναφερόμενος μόνο από τον Υγίνο (*Fab.* 242)
* Άδραστος ο Κυζικηνός (1ος αι. π.Χ.;), αστρονόμος
* Άδραστος ο Μακεδών (4ος αι. π.Χ.), περιπατητικός φιλόσοφος, ταυτιζόμενος από μερικούς με τον Άδραστο τον Αφροδισιέα
* Άδραστος ή Άδρηστος του Μέροπος, μαχητής στον Τρωικό Πόλεμο
* Άδραστος ή Άδρηστος του Μίδα, γιος ή εγγονός του βασιλιά Μίδα
* Μένος Άδραστος, φιλολογικό ψευδώνυμο του Ηλία Κούτση (γενν. 1908)

## Δείτε επίσης
* Αδράστεια
* Αδράστειον Όρος
Άδραστος ο Αφροδισιεύς

Ο **Άδραστος ο Αφροδισιεύς** (2ος αι. μ.Χ.) ήταν αρχαίος περιπατητικός φιλόσοφος, που καταγόταν από την Αφροδισιάδα της Καρίας. Συνέγραψε, όπως αναφέρεται από τον Σιμπλίκιο και τον Αχιλλέα Τάτιο, ένα πολύ αξιόλογο και φιλόδοξο έργο, το *Περί της τάξεως των Αριστοτέλους βιβλίων*. Επιπλέον, ερμήνευσε και ανέπτυξε πολλά από τα έργα του Αριστοτέλη (του οποίου υπήρξε μαθητής), όπως τα *[[Ηθικά Νικομάχεια]]*, τις *[[Κατηγορίες]]* και μερικά άλλα, όλα τα έργα όμως του Αδράστου έχουν χαθεί.

Σύμφωνα με άλλες πηγές, ο Άδραστος σχολίασε επίσης τον πλατωνικό *[[Τίμαιος (διάλογος)|Τίμαιο]]*, καθώς και τα *Ηθικά* του Θεοφράστου.

Ο Άδραστος ο Αφροδισιεύς ήταν επίσης ένας καλός μαθηματικός, του οποίου τα έργα σχετικά με τις αρμονικές αναφέρονται συχνά από τον Θέωνα τον Σμυρναίο στα σωζόμενα μέρη του μαθηματικού του έργου *Τα κατά μαθηματικόν χρήσιμα εις την Πλάτωνος ανάγνωσιν*. Υπήρξε επιπλέον ένας σπουδαίος θεωρητικός της μουσικής. Κατά τον 17ο αιώνα ένα έργο του Αδράστου, το *Περὶ Ἁρμονικῶν*, αναφέρθηκε από τον Βόσσιο ότι είχε σωθεί σε χειρόγραφο στη Βιβλιοθήκη του Βατικανού, αλλά αυτό το χειρόγραφο φαίνεται ότι δεν υπάρχει πλέον, αν δεν επρόκειτο περί λάθους του Βόσσιου.
## Παραπομπές
 

## Πηγές
* *Νέα Ελληνική Εγκυκλοπαίδεια* «Χάρη Πάτση», τόμος 2 (1968), σελ. 127

Κατηγορία:Περιπατητικοί φιλόσοφοι
Άδραστος ο Κυζικηνός

Ο **Άδραστος ο Κυζικηνός** ήταν αρχαίος σοφός που αναφέρεται μαζί με τον Δίωνα τον Νεαπολίτη σε ένα έργο του Ιερού Αυγουστίνου. Φαίνεται ότι ήταν ένας Ρωμαίος αστρονόμος. Παρότι από τη σύντομη και δευτερογενή αναφορά του Αυγουστίνου μαθαίνουμε πολύ λίγα για τη ζωή ή για το έργο του, μάλλον υπήρξε μία αυθεντία της εποχής του στην αστρονομική παρατήρηση.

Σύμφωνα με το έργο του Αυγουστίνου *[[Η πόλη του Θεού]]*, ο Βάρρων (116–27 π.Χ.) ανέφερε τον Άδραστο και τον Δίωνα ως αυθεντίες για τη χρονολόγηση ενός αστρονομικού φαινομένου που περιελάμβανε τον πλανήτη Αφροδίτη, περιγράφοντάς τους ως «mathematici nobiles» (φράση που έχει την έννοια «διακεκριμένοι αστρονόμοι» ή αστρολόγοι). Και πάλι σύμφωνα με τον Αυγουστίνο, ο Βάρρων κατέγραψε τα παραπάνω στο έργο του *De gente populi Romani*. Παρότι το έργο αυτό έχει χαθεί, ο Αυγουστίνος μάς διασώζει το παρακάτω απόσπασμα:

Ο Αυγουστίνος χρησιμοποίησε αυτές τις αρχαίες αστρονομικές αναφορές για να προωθήσει αυτό που έχει αποκληθεί η «επιστημική θεωρία των θαυμάτων». Εδώ ο Αυγουστίνος ισχυρίζεται ότι, αν ο Βάρρων αποκάλεσε το φαινόμενο που είχαν μελετήσει ο Άδραστος και ο Δίων «οιωνό», τότε δεν θα μπορούσε να είναι αντίθετο με τη φύση, αλλά θα πρέπει απλώς να είναι ανεξήγητο για την τρέχουσα κατανόησή μας για τη φύση.

## Παραπομπές


Κατηγορία:Ρωμαίοι αστρονόμοι
Κατηγορία:Αρχαίοι Έλληνες αστρονόμοι
Κατηγορία:Αρχαίοι Κυζικηνοί
Πωλ Αντάμ

[thumb|125px|right|Ο Πωλ Αντάμ σε [ξυλογραφία από τον Φελίξ Βαλοτόν]]
Ο **Πωλ Αντάμ** (*Paul Auguste Marie Adam*, 7 Δεκεμβρίου 1862 - 1  Ιανουαρίου 1920) ήταν Γάλλος μυθιστοριογράφος. Γεννήθηκε και πέθανε στο Παρίσι.

Συνεργάσθηκε με το περιοδικό *La Revue indépendante* προτού εκδώσει στο Βέλγιο το πρώτο του μυθιστόρημα, το *Chair molle* (1885), που κατηγορήθηκε για ανηθικότητα, προκάλεσε σκάνδαλο και οδήγησε τον νεαρό συγγραφέα σε μία καταδίκη σε φυλάκιση 15 ημερών και βαρύ πρόστιμο.

Ο Πωλ Αντάμ καθιερώθηκε με το μυθιστόρημα *Être* (1888). Στη συνέχεια έγραψε μία σειρά ιστορικών μυθιστορημάτων για την περίοδο των Ναπολεόντειων Πολέμων και των επακολούθων τους. Το πρώτο έργο της σειράς αυτής, το *La Force*, δημοσιεύθηκε για πρώτη φορά το 1899. Ακολούθησαν τα *L'Enfant d'Austerlitz* (1901) και *Au soleil de juillet* (1903). Μαζί με τον Έλληνα λογοτέχνη Ζαν Μορεάς ο Αντάμ συνέγραψε το 1886 το μυθιστόρημα *Le Thé chez Miranda* και το *Les Demoiselles Goubert*, που σημάδευσε τη μετάβαση από τον νατουραλισμό στον συμβολισμό στη Γαλλική λογοτεχνία.

Το 1906 ο Αντάμ συνόψισε στο έργο του *Vues d'Amérique* την προσέγγισή του στην τέχνη ως εξής: «Τέχνη είναι η πράξη τού να εγγράφεις ένα δόγμα μέσα σε ένα σύμβολο» («L'art est l'œuvre d'inscrire un dogme dans un symbole.»). Στο μυθιστόρημά του *Stephanie* (1913) ο Αντάμ επιχειρηματολογεί υπέρ των γάμων με συνοικέσια έναντι των γάμων από έρωτα. Αλλά και από πολιτικής απόψεως ήταν συντηρητικός: Οπαδός του στρατηγού Ζωρζ Ερνέστ Μπουλανζέ, αγωνίσθηκε μέσα στις εθνικιστικές κινήσεις υπέρ των παραδόσεων και κατά τον Α΄ Παγκόσμιο Πόλεμο ίδρυσε τη *Ligue intellectuelle de fraternité latine*.

## Σημειώσεις


## Παραπομπές


## Εξωτερικοί σύνδεσμοι
* Νεκρολογία του Πωλ Αντάμ
* Τα έργα του Πωλ Αντάμ στο Project Gutenberg

Κατηγορία:Γάλλοι μυθιστοριογράφοι
Άδρηστος του Μίδα

Ο **Αδρηστος** ή **Άδραστος** αυτός ήταν εγγονός του βασιλιά Μίδα της Φρυγίας. Η ιστορία του, την οποία αναφέρει ο Ηρόδοτος, είναι τραγική, καθώς φαίνεται σαν κάποια ανελέητη μοίρα να βάραινε πάνω του αναίτια.

Πριν ακόμα ενηλικιωθεί, παίζοντας σκότωσε κατά λάθος τον αδελφό του . Σύμφωνα με τους τότε νόμους έπρεπε να εξορισθεί, επειδή θεωρούσαν και τον ακούσιο φονέα «εναγή» και έπρεπε να βρεθεί κάποιος να τον «καθαρίσει» από το άγος. Απαρηγόρητος για τη διπλή συμφορά του (την απώλεια του αδελφού του και την εξορία του), ο Άδρηστος βρήκε τελικώς άσυλο κοντά στον Κροίσο, τον θρυλικό για τα πλούτη του βασιλιά της Λυδίας. Εκείνος τον δέχθηκε με πολλή καλοσύνη στο ανάκτορό του στις Σάρδεις, τον καθάρισε από το άγος, και με κάθε τρόπο του έδειχνε την εμπιστοσύνη και την αγάπη του.

Κάποτε οι κάτοικοι μιας επαρχίας ήλθαν να ζητήσουν από τον Κροίσο να τους απαλλάξει από ένα κακό: ένας τεράστιος κάπρος είχε κατεβεί από το βουνό Όλυμπος της Μυσίας (το σημερινό βουνό Ουλού Νταγ στη βορειοδυτική Τουρκία) και ερήμωνε την περιοχή τους. Κι όσες φορές είχαν βγει να τον κυνηγήσουν, δεν μπορούσαν να το βλάψουν, ενώ υπέφεραν πολύ. Ο καλός βασιλιάς υποσχέθηκε να τους στείλει τον ίδιο τον γιο του, τον Άτυ, μαζί με μερικά άλλα παλικάρια και κυνηγετικά σκυλιά για να εξοντώσουν το αγρίμι. Επειδή όμως είχε δει κάποιο κακό όνειρο (ότι ο Άτυς θα σκοτωνόταν από σιδερένια αιχμή δόρατος), ο Κροίσος κάλεσε τον Άδρηστο και του ανέθεσε να προφυλάσσει τον Άτυ, καθιστώντας τον υπεύθυνο για τη ζωή του. Εκεί όμως που κυνηγούσαν και είχαν περικυκλώσει τον κάπρο, καθώς του έρριχναν τα δόρατά τους, ο Άδραστος αστόχησε και το δόρυ του χτύπησε και τραυμάτισε θανάσιμα τον Άτυ.

Με την άφιξη του αποσπάσματος με το σώμα του νεκρού Άτυος, ο Άδραστος ήταν απαρηγόρητος γιατί είχε σκοτώσει τον μοναχογιο τού μοναδικού ευεργέτη της ζωής του. Απλώνοντας τα χέρια του σε ικεσία προς τον Κροίσο, ζήτησε να σφαγεί τελετουργικά πάνω στο σώμα του νεκρού πρίγκιπα, λέγοντας ότι δεν μπορούσε να συνεχίσει να ζει άλλο με το κρίμα ακόμα ενός φόνου. Ο Κροίσος όμως, όταν είδε την ειλικρινή συντριβή του, τον λυπήθηκε και τον συγχώρησε, λέγοντας ότι επρόκειτο για εκδίκηση από τους θεούς, και όχι προσωπικό φταίξιμο του Αδρήστου. Παρά το γεγονός αυτό, ο ίδιος ο Άδρηστος δεν συγχώρεσε τον εαυτό του για το ανεπανόρθωτο κακό που είχε επιφέρει στον ευεργέτη του και αυτοκτόνησε πάνω στον τάφο του Άτυος.

## Παραπομπές


## Πηγές
* *Νέα Ελληνική Εγκυκλοπαίδεια* «Χάρη Πάτση», τόμος 2 (1968), σελ. 127

Κατηγορία:Φρυγία
Κατηγορία:Αυτόχειρες
Τζέρεμι Κλάρκσον

Ο **Τζέρεμι Τσάρλς Ρόμπερτ Κλάρκσον** (*Jeremy Charles Robert Clarkson*, 11 Απριλίου 1960) είναι Βρετανός παρουσιαστής, δημοσιογράφος και συγγραφέας, ο οποίος ειδικεύεται στα αυτοκίνητα. Έγινε γνωστός από τη συμπαρουσίαση της εκπομπής αυτοκινήτου Top Gear, μαζί με τους Ρίτσαρντ Χάμοντ και Τζέιμς Μέι, από το 2002 μέχρι το 2015. Επίσης, ο Κλάρκσον έχει την δικιά του στήλη στις εφημερίδες The Sunday Times και The Sun.

Ο Κλάρκσον εργαζόταν ως τοπικός δημοσιογράφος στη Βόρεια Αγγλία, όταν ήρθε στο δημοσίο παρασκήνιο με την παρουσίαση του αρχικού Top Gear το 1988. Από τα μέσα της δεκαετίας του 1990, ο Κλάρκσον έχει γίνει μια δημόσια προσωπικότητα και εμφανίζεται τακτικά στην βρετανική τηλεόραση είτε παρουσιάζοντας κάποια εκπομπή είτε ως καλεσμένος σε διάφορες εκπομπές. Εκτός από εκπομπές αυτοκινήτου, ο Κλάρκσον έχει παρουσιάσει και εκπομπές σχετικά με την ιστορία και τη μηχανική. Από το 1998 μέχρι το 2000, είχε και το δικό του chat show με τίτλο *Clarkson* (ελληνικά: Κλάρκσον).

Τον Ιούλιο του 2015, ο Κλάρκσον ανακοίνωσε ότι έκανε συμβόλαιο, μαζί με τους Ρίτσαρντ Χάμοντ και Τζέιμς Μέι, με το *Amazon Prime* για την παρουσίαση εκπομπής αυτοκινήτου.

Ο Κλάρκσον συχνά έχει προκαλέσει δημόσια αντίδραση εξαιτίας των λεγόμενών του και από την παρουσίασή του. Οι πράξεις του τόσο σε προσωπικό επίπεδο όσο και στην παρουσίαση του Top Gear συχνά οδηγούσαν σε επικρίσεις από τα μέσα μαζικής ενημέρωσης, από πολιτικούς και από το κοινό. Επισής, έχει δημιουργήσει μία σημαντική *έλξη* από το κοινό, η οποία έχει παίξει σημαντικό ρόλο για την ανάδειξη του Top Gear ως μία από τις δημοφιλέστερες εκπομπές του BBC.

## Παραπομπές


## Εξωτερικοί σύνδεσμοι

*
*Αρχείο από την στήλη του Κλάρκσον στην εφημερίδα The Sunday Times 
*Ο Κλάρκσον στο Top Gear 

Κατηγορία:Άγγλοι συγγραφείς
Κατηγορία:Βρετανοί δημοσιογράφοι
Μάχη του Άντερναχ (876)

Η **Πρώτη Μάχη του Άντερναχ** μεταξύ του βασιλιά της Δυτικής Φραγκίας Καρόλου του Φαλακρού και του βασιλιά της Ανατολικής Φραγκίας Λουδοβίκου του νεότερου έγινε στις 8 Οκτωβρίου 876 κοντά στο Κέττινγκ νοτιοανατολικά του Άντερναχ, και είχε ως αποτέλεσμα την ολοκληρωτική ήττα του Καρόλου.

## Πρώιμο
Ο Λουδοβίκος Γ΄ (ο Νεότερος), ήταν ο γιος του βασιλιά της Ανατολικής Φραγκίας Λουδοβίκου του Γερμανικού, ο οποίος το 865 είχε μοιράσει στους γιους του το βασίλειό του της Ανατολικής Φραγκίας. Ο Λουδοβίκος πήρε το μεγαλύτερο μέρος της Ανατολικής Φραγκίας, και οι αδελφοί του πήραν τη Βαυαρία και τη Βόρεια Ιταλία. Με τη Συνθήκη του Μέρσεν πήρε επιπλέον το ανατολικό κομμάτι της Μέσης Φραγκίας. Ο Κάρολος ο Φαλακρός, βασιλιάς της Δυτικής Φραγκίας, προσπάθησε να καταλάβει όλη τη Μέση Φραγκία πριν τη συνθήκη, στην οποία περιλήφθηκε λόγω της στρατιωτικής πίεσης. Μετά το θάνατο του Λουδοβίκου του Γερμανικού, ο Κάρολος προσπάθησε πάλι να επεκτείνει την επικράτεια της Δυτικής Φραγκίας προς τα ανατολικά ως τον ποταμό Ρήνο. Για αυτόν τον σκοπό συναντήθηκε με τον ανιψιό του Λουδοβίκο τον Νεότερο στο Σίνζινγκ, αλλά ο Λουδοβίκος δεν συναίνεσε στα σχέδιά του.

## Μάχη
Ο Κάρολος προσπάθησε να καταλάβει την περιοχή στην αριστερή όχθη του Ρήνου. Στις 8 Οκτωβρίου 876 η εκστρατεία του κλιμακώθηκε σε μάχη στην πεδιάδα κοντά στο Άντερναχ, η οποία κατέληξε σε αποφασιστική νίκη του Λουδοβίκου, και έβαλε τέλος στις προσπάθειες του Καρόλου να κατακτήσει τη Μέση Φραγκία. Ο Κάρολος κατέφυγε στην Ιταλία, και πέθανε σχεδόν ακριβώς ένα χρόνο μετά τη μάχη στο Αβριό του Σαβοΐ, Γαλλία.

Ως αποτέλεσμα της μάχης, το Άντερναχ και η Ρηνανία παρέμειναν μέρος της Ανατολικής Φραγκίας και της Αγίας Ρωμαϊκής Αυτοκρατορίας, η οποία ήταν η εξέλιξη της Ανατολικής Φραγκίας. Τα σύνορα έμειναν σχεδόν σταθερά μέχρι τον ύστερο Μεσαίωνα. 

Στη Συνθήκη του Ριμπεμόν το 880 μεταξύ του Λουδοβίκου του Νεότερου και των εγγονών του Καρόλου Λουδοβίκου Γ΄ και Καρλομάν Β΄, η Ανατολική Φραγκία κέρδισε το δυτικό μέρος της Μέσης Φραγκίας, περιλαμβανομένων των εκβολών του Ρήνου, Μόσα και Σχέλντε, καθώς και τις πόλεις Μετς, Στρασβούργο, Τουλ, Βερντέν, Καμπρέ και Αντβέρμπ.

## Βιβλιογραφία
* Janet L. Nelson: *Charles the Bald*. Longman Publisher, London 1992; ISBN 0-582-05585-7; ISBN 0-582-05584-9

Κατηγορία:Μάχες του Μεσαίωνα
Κατηγορία:Δυναστεία των Καρολιδών
Κατηγορία:9ος αιώνας
Άδρηστος του Μέροπος

Ο **Αδρηστος** ή **Άδραστος** του Μέροπος ήταν γιος του μάντη Μέροπα, ο οποίος ήταν και βασιλιάς της πόλεως Περκώτης στον Ελλήσποντο. Το όνομα της μητέρας του Αδρήστου δεν αναφέρεται. Ο Άδρηστος είχε έναν αδελφό, τον Άμφιο, και δύο αδελφές, την Κλείτη και (κατά τη *[[Βιβλιοθήκη Απολλοδώρου]]*) την Αρίσβη, που παντρεύτηκε τον βασιλιά της Τροίας Πρίαμο πριν αυτός παντρευτεί την Εκάβη.

Παρά τις ικεσίες του πατέρα του, που ως μάντης είχε προβλέψει ότι θα σκοτωνόταν στο πεδίο της μάχης, ο Άδρηστος, μαζί με τον Άμφιο, πήγε να πολεμήσει στον Τρωικό Πόλεμο εναντίον των Ελλήνων επικεφαλής ενός εκστρατευτικού σώματος από 4 πόλεις της Τρωάδας: την Αδράστεια, την Απαισό, την Πιτύα και την Τηρεία. Στον πόλεμο αυτό ο Άδρηστος σκοτώθηκε είτε από τον Διομήδη (σύμφωνα με την *[[Ιλιάδα]]*), είτε από τον Πάτροκλο (σύμφωνα με άλλες πηγές).

Στην έκτη ραψωδία της *Ιλιάδας* πάντως αναφέρεται και ένας Τρώας με το όνομα **Άδραστος**, ο οποίος σκοτώθηκε και αυτός στη μάχη, αλλά από τον Αγαμέμνονα. Αναφέρεται και ένας τρίτος Άδραστος ή Άδρηστος (το «Άδρηστος» είναι η ιωνική προφορά του «Άδραστος»), γενεές πριν, στην περιοχή, του οποίου η θυγατέρα, η Ευρυδίκη, παντρεύτηκε τον βασιλιά της Τροίας Ίλο. Επομένως αυτός ο Άδραστος έγινε ο πρόπαππους του Πριάμου. Η πόλη Αδράστεια που αναφέρθηκε παραπάνω πιθανώς ονομάσθηκε έτσι από αυτόν.

## Παραπομπές


## Πηγές
* *Νέα Ελληνική Εγκυκλοπαίδεια* «Χάρη Πάτση», τόμος 2 (1968), σελ. 127

Κατηγορία:Τρωικός Πόλεμος
MIM-104 Patriot

Το **MIM-104 Patriot** είναι ένα πυραυλικό σύστημα μεγάλου βεληνεκούς επιφανείας-αέρος, που χρησιμοποιείται από τις Ηνωμένες Πολιτείες και τους συμμάχους της. Το σύστημα διαθέτει λειτουργία εκτόξευσης και αντιβαλιστικών πυραύλων. Το σύστημα χρησιμοποιεί ένα προηγμένο σύστημα εναέριων πυραύλων αναχαίτισης και ραντάρ υψηλής απόδοσης.

Πωλήσεις του συστήματος έχουν γίνει στην Ταϊβάν, την Αίγυπτο, τη Γερμανία, την Ελλάδα, το Ισραήλ, την Ιαπωνία, το Κουβέιτ, το Μπαχρέιν, την Ολλανδία, τη Σαουδική Αραβία, τα Ηνωμένα Αραβικά Εμιράτα, τη Νότια Κορέα, την Ιορδανία και την Ισπανία.

## Παραπομπές


## Εξωτερικοί σύνδεσμοι
* 

Κατηγορία:Πύραυλοι επιφανείας-αέρος
Ιωχαβέδ

Η **Ιωχαβέδ** (Εβραϊκά:יוכבד) ήταν μητέρα του Ααρών, του Μωυσή και της Μαριάμ, σύζυγος και θεία του Αμράμ, ήταν κόρη ή εγγονή του Λευί. Το όνομά της σημαίνει "Η Δόξα του Ιεχωβα". Έζησε περίπου 130 χρόνια.

## Η γέννηση και η ανατροφή του Μωυσή

Ο Φαραώ διέταξε να ρίχνουν τα αρσενικά μωρά στον ποταμό Νείλο. Ο Αμράμ και η Ιωχαβέδ, με κίνδυνο της ζωής τους, έκρυψαν το βρέφος τους, τον Μωυσή. Μετά από τρεις μήνες δεν μπορούσαν να τον κρύβουν και έτσι η Ιωχαβέδ έβαλε το μωρό σε ένα κιβώτιο από πάπυρο και το άφησε στον Νείλο. Η κόρη του Φαραώ, Μπύθια, βρήκε το κιβώτιο στον Νείλο όταν πήγαινε να λουστεί, το άνοιξε και βρήκε μέσα το μωρό να κλαίει. Η κόρη του Φαραώ κατάλαβε πως είναι ένα από τα παιδιά των Εβραίων και το υιοθέτησε. Με έξυπνο μάλιστα χειρισμό, η Μαριάμ διευθέτησε να το θηλάζει η Ιωχαβέδ. Μιας και στο αρχαίο Ισραήλ οι γυναίκες θήλαζαν επί χρόνια τα μωρά τους, η Ιωχαβέδ του δίδαξε για τον Θεό του Αβραάμ, του Ισαάκ και του Ιακώβ.

## Η Ιωχαβέδ στην Τέχνη
Η ιστορία της Εξόδου έχει μεταφερθεί πολλές φορές στη μεγάλη οθόνη, με κάποιες καλλιτεχνικές προσαρμογές.

Στην ταινία Οι Δέκα Εντολές (The Ten Commanders) του 1956, την Ιωχαβέδ ενσάρκωσε η Μάρθα Σκότ.

Το 1973-1974, στην βρετανική μίνι-σειρά "Μωυσής ο Νομοθέτης" (Μoses the Lawgiver) το ρόλο της Ιωχαβέδ είχε η Ντίνα Ντορόν.

Το 1998, η DreamWorks Animation Pictures παρουσιάζει την πρώτη κλασσική ταινία κινουμένων σχεδίων της "Ο πρίγκιπας της Αιγύπτου" (The Prince of Egypt), την Ιωχαβέδ ερμήνευσε η Ισραηλινή τραγουδίστρια Όφρα Χάζα. Μάλιστα, η ομορφιά της εντυπωσίασε τόσο τους σχεδιαστές ώστε να δώσουν στην Ιωχαβέδ τη μορφή της. Η Όφρα Χάζα ερμήνευσε το νανούρισμα που τραγουδά η Ιωχαβέδ στο νεογέννητο Μωυσή, καθώς τον αφήνει στο ποτάμι, σε 18 γλώσσες, συμπεριλαμβανομένου και της μητρικής της (Εβραϊκά).

## Παραπομπές


## Εξωτερικοί σύνδεσμοι
* 

Κατηγορία:Πρόσωπα της Παλαιάς Διαθήκης
Μαριάμ

Η Μαριάμ ή αλλιώς Μαριάμ η προφήτισσα ήταν πρόσωπο της Παλαιάς Διαθήκης, κόρη του Αμράμ και της Ιωχαβέδ, μεγάλη αδελφή του Μωυσή και του Ααρών, σύζυγος του Ωρ και ανήκε στη φυλή Λευί.

## Ο βίος της Μαριάμ

Μετά τη γέννηση του μικρότερου της αδελφού, Μωυσή, η μητέρα της Μαριάμ, θέλοντας να τον σώσει από τους Αιγύπτιους, τον έβαλε μέσα σε ένα καλάθι από πάπυρο και τον άφησε στον Νείλο. Η κόρη του Φαραώ βρήκε το βρέφος Μωυσή και αποφάσισε να τον υιοθετήσει και η Μαριάμ που παρακολουθούσε, πρότεινε στην πριγκίπισσα να της βρει μια Ισραηλίτισσα τροφό που να της προσέχει και το μωρό. Η πριγκίπισσα δέχτηκε και η Μαριάμ έφερε την Ιωχαβέδ, την μητέρα της.

Μετά την διάβαση του Ισραήλ στην Ερυθρά Θάλασσα, η Μαριάμ πήρε ένα τύμπανο και οδήγησε τις γυναίκες σε χορό και δοξολογία για την σωτηρία τους.

Κατά το δεύτερο χρόνο  όταν η ισραηλινή κοινότητα είχε φτάσει στο Ασηρώθ, η Μαριάμ και ο Ααρών κατέκριναν τον Μωυσή επειδή είχε παντρευτεί μια γυναίκα από την Αιθιοπία. Ενδέχεται η στάση της Μαριάμ να ήταν χειρότερη από αυτή του αδελφού της και λόγω ζήλιας προς την γυναίκα αυτή αλλά και επειδή η  Μαριάμ είχε τον τίτλο της προφήτισσας, κατείχε εξέχουσα θέση στον ισραηλινό λαό.  Για τον λόγο αυτόν φοβήθηκε μήπως η γυναίκα του Μωυσή καταφέρει να την επισκιάσει σε ικανότητες και χαρίσματα. Επιπλέον, η συμπεριφορά της θεωρείται πιο εσφαλμένη από του Ααρών και από το γεγονός ότι η θέση της γυναίκας την εποχή εκείνη ήταν υποδεέστερη από αυτή του ανδρός και όφειλε να δείχνει τον ανάλογο σεβασμό. Τότε ο Ιαχβέ κάλεσε τα τρία αδέρφια στην Σκηνή του Μαρτυρίου και τιμώρησε τη  Μαριάμ για τη συμπεριφορά της  με λέπρα. Όμως μετά τα παρακάλια του Ααρών και τις προσευχές του Μωυσή, ο Γιαχβέ ξανάκανε την Μαριάμ καλά.

## Θάνατος

Η Μαριάμ πέθανε και ενταφιάστηκε  στην Κάδυς στο όρος Σιν, λίγο πριν τον θάνατο του μεσαίου της αδελφού Ααρών.  Η Ορθόδοξη Εκκλησία γιορτάζει την μνήμη της στην Κυριακή των Προπατόρων, πριν τα Χριστούγεννα, μεταξύ 18-24 Δεκεμβρίου.

## Παραπομπές


## Εξωτερικοί σύνδεσμοι
* 

Κατηγορία:Πρόσωπα της Παλαιάς Διαθήκης
Κατηγορία:Άγιοι της Κυριακής των Προπατόρων
Κατηγορία:Χριστιανοί άγιοι από την Παλαιά Διαθήκη
Ανεξάρτητο Ριζοσπαστικό κόμμα Σερβίας

Το **Ανεξάρτητο Ριζοσπαστικό κόμμα** (*[[σερβικά]] : Самостална радикална странка*) ήταν πολιτικό κόμμα του Βασιλείου της Σερβίας στα τέλη του 20ου αιώνα. Ιδρύθηκε το 1901 από μέλη του Λαϊκού Ριζοσπαστικού κόμματος που αποχώρησαν από αυτό και διαλύθηκε το 1919 στο Βασίλειο της Γιουγκοσλαβίας.

Η αποχώρηση έγινε λόγω ιδεολογικών διαφορών νεότερων μελών του κόμματος και μετά την συμμαχία του Ριζοσπαστικού κόμματος με τους Προοδευτικούς. Το 1919 μαζί με άλλα κόμματα ενώθηκαν και δημιούργησαν το Δημοκρατικό κόμμα της Γιουγκοσλαβίας.

## Διετελέσαντες πρόεδροι
* 1901-1905 Λιούμπομιρ Ζίβκοβιτς
* 1905-1912 Λιούμπομιρ Στογιάνοβιτς
* 1912-1919 Λιούμπα Νταβίντοβιτς

## Πηγές
* Ιστορία Δημοκρατικού κόμματος Σερβίας, στη σερβική γλώσσα.

Κατηγορία:Πολιτικά κόμματα της Σερβίας
Κατηγορία:Πολιτικά κόμματα της Γιουγκοσλαβίας
Ουρίας

Ο **Ουρίας ο Χετταίος** ήταν πρόσωπο της Παλαιάς Διαθήκης, επίλεκτος του Δαβίδ και σύζυγος της Βηρσαβεέ.

## Ο θάνατος του Ουρία
Ο Δαβίδ είχε δει την Βηρσαβεέ να λούζεται και την ερωτεύτηκε. Κοιμήθηκε μαζί της ένα βράδυ και την άφησε έγκυο. Ο Δαβίδ τότε έφερε τον Ουρία από τον πόλεμο και του είπε να κοιμηθεί με την Βηρσαβεέ, για να μην καταλάβει πως το παιδί είναι δικό του. Όμως ο Ουρίας αρνήθηκε έτσι ο Δαβίδ τον έστειλε στην πρώτη γραμμή και ο Ουρίας σκοτώθηκε.

Κατηγορία:Πρόσωπα της Παλαιάς Διαθήκης
Ένωση Νέων Αγίας Νάπας

Η **Ένωση Νέων Αγία Νάπας** (ή **η ΕΝΑΝ**) ήταν κυπριακή ποδοσφαιρική ομάδα από την Αγία Νάπα της επαρχίας Αμμοχώστου. Η ομάδα είχε δύο συμμετοχές στη Δ΄ κατηγορία ποδοσφαίρου της Κύπρου. Το 1990 ενοποιήθηκε με την ΑΠΕΑΝ Αγίας Νάπας δημιουργώντας τον Αθλητικό Όμιλο Αγία Νάπα.

## Ιστορία
Η ομάδα ιδρύθηκε με την ονομασία *Ανόρθωση Αγίας Νάπας* και αρχικά αγωνιζόταν στις διοργανώσεις της Ομοσπονδίας Ποδοσφαίρου Νεολαίας ΣΕΚ Λάρνακας (ΟΠΝ ΣΕΚ) . Η ονομασία άλλαξε σε **Ένωση Νέων Αγίας Νάπας** όταν εντάχθηκε στη Δ΄ κατηγορία και στις τάξεις της Κυπριακής Ομοσπονδίας Ποδοφαίρου (ΚΟΠ) μέσω του πρωταθλήματος ένταξης το 1988.

Στην πρώτη συμμετοχή της στο πρωτάθλημα, την περίοδο 1988-89, τερμάτισε στην πρώτη θέση του ομίλου της. Το γεγονός αυτό της έδωσε την ευκαιρία να διεκδικήσει σε αγώνες μπαράζ την άνοδο της στη Γ΄ κατηγορία με τις πρώτες ομάδες των άλλων τριών ομίλων. Η ΕΝΑΝ τερμάτισε στην τρίτη θέση, ένα μόλις βαθμό πίσω από την πρώτη και τη δεύτερη θέση που έδιναν το εισιτήριο της ανόδου στη Γ΄ κατηγορία.

Την περίοδο 1989-90 τερμάτισε στη δεύτερη θέση του ομίλου της, πίσω από την πρωταθλήτρια ΑΠΕΑΝ Αγίας Νάπας, η οποία στους αγώνες μπαράζ κέρδισε την άνοδο της στη Γ΄ κατηγορία. Μετά την ολοκλήρωση του πρωταθλήματος και συγκεκριμένα στις 14 Ιουλίου 1990, οι δύο ομάδες ενοποιήθηκαν δημιουργώντας τον Αθλητικό Όμιλο Αγία Νάπα (ΑΟΑΝ) ο οποίος πήρε τη θέση της ΑΠΕΑΝ στο πρωτάθλημα Γ΄ κατηγορίας 1990-91. 






1Η Δ΄ κατηγορία ήταν χωρισμένη σε τέσσερις ομίλους. Η ΕΝΑΝ συμμετείχε στον Β΄ όμιλο.
2Η Δ΄ κατηγορία ήταν χωρισμένη σε τρεις ομίλους. Η ΕΝΑΝ στον όμιλο Λάρνακας-Αμμοχώστου.


## Τίτλοι
*Δ΄ κατηγορία:
**Πρωταθλήτρια ομίλου Λάρνακας-Αμμοχώστου: 1988-89
*Πρωτάθλημα ένταξης (1): 1988 (περιφέρεια Λάρνακας/Αμμοχώστου)

## Παραπομπές


## Δείτε επίσης

*Ποδόσφαιρο στην Κύπρο

Κατηγορία:Αθλητικοί σύλλογοι Επαρχίας Αμμοχώστου
Κατηγορία:Ανενεργές ποδοσφαιρικές ομάδες Κύπρου (ανδρών)
Κατηγορία:Αγία Νάπα
Κατηγορία:Αθλητικός Όμιλος Αγία Νάπα
Nissan Navara

Το **Nissan Navara** είναι ένα επαγγελματικό pick-up αυτοκίνητο, που παράγεται από την ιαπωνική αυτοκινητοβιομηχανία Nissan, από το 1985 έως σήμερα, σε 4 γενιές. Από τον Ιούλιο του 2014, βρίσκεται στην τέταρτη γενιά του. Το μοντέλο έχει κινητήρα εμπρός με διαμήκη τοποθέτηση, καθώς και κίνηση στους πίσω τροχούς ή στους τέσσερις τροχούς.

## Πωλήσεις

Οι χρονολογίες δίνονται σε ημερολογιακά έτη και όχι σε σεζόν (model years).

## Σημειώσεις


## Παραπομπές


## Εξωτερικοί σύνδεσμοι
* 
* Η επίσημη Αμερικανική ιστοσελίδα του Nissan Frontier

Κατηγορία:Επαγγελματικά αυτοκίνητα
Navara
Subaru SVX

Το **Subaru SVX**, γνωστό ως **Subaru Alcyone SVX** στην Ιαπωνία, ήταν ένα σπορ αυτοκίνητο, που παρήχθη από την ιαπωνική αυτοκινητοβιομηχανία Subaru (μέλος του ομίλου **Subaru Corporation**) από το 1991 έως το 1997. Συνολικά κατασκευάστηκαν 24.379 αντίτυπα σειράς SVX, από τα οποία τα 14.257 πωλήθηκαν στις Ηνωμένες Πολιτείες, τα 5.884 στην Ιαπωνία και τα 2.478 στην Ευρώπη - ενδεικτικώς 854 αντίτυπα στη Γερμανία και μόλις 52 στη Γαλλία από το 1993 έως το 1996. Επίσης, στην Αυστραλία πωλήθηκαν 249 αντίτυπα.

Αντικαθιστώντας τη σειρά XT της εταιρείας που επηρεάστηκε από την Αεροπορία, το SVX ήταν η πρώτη είσοδος της Subaru στην αγορά πολυτελείας / επιδόσεων και ξεχώρισε για την εμπνευσμένη από αεροσκάφη διαμόρφωση του πλευρικού γυαλιού «window-within-a-window» («παράθυρο μέσα σε παράθυρο»).

Η ονομασία «Alcyone» αναφέρεται στο ομώνυμο λαμπρότερο αστέρι στον αστερισμό των Πλειάδων, στυλιζαρισμένο στο λογότυπο της εταιρείας Subaru. Το επίθημα «SVX» είναι ακρωνύμιο για το «Subaru Vehicle X» («Subaru Όχημα X»).

## Επιδόσεις

Ο μοναδικός κινητήρας του, ήταν ένας βενζινοκινητήρας 3.3 λίτρων και προσέφερε επιτάχυνση 0-100 χιλιόμετρα την ώρα σε 7,6 δευτερόλεπτα - νούμερο πολύ καλό για τότε στάνταρ. Η μέγιστη ταχύτητα αρχικά ήταν 248 χιλιόμετρα την ώρα, αλλά από το 1994, παραδόξως, μπήκε ηλεκτρονικός κόφτης στα 232 χιλιόμετρα την ώρα.

Το SVX διέθετε αεροδυναμικό συντελεστή οπισθέλκουσας Cd = 0,29 και μάλιστα ήταν πανομοιότυπος με αυτόν του XT coupe που αντικατέστησε. Τα αυτοκίνητα της ευρωπαϊκής αγοράς είχαν ελαφρώς καλύτερη αεροδυναμική Cd = 0,285 και αυτό οφειλόταν σε ένα μεγαλύτερο επίπεδο στο κάτω μέρος του σασί.

## Αναφορές


## Βιβλιογραφία
* Mayersohn, Norman S. (1991), «Road & Track's Guide to the New Subaru SVX», Road & Track.
* Collectible Automobile, April 1997, pp. 80–82.

## Εξωτερικοί σύνδεσμοι

* www.subarusvx.com
* Subaru SVX Alcyone (1991 - 1997)
* 1992 Subaru SVX fiche technique

SVX
Κατηγορία:Σπορ αυτοκίνητα
Εθνικό κόμμα Σερβίας

Το **Εθνικό κόμμα** (*[[σερβικά]] : Национална странка*) ήταν πολιτικό κόμμα του Βασιλείου της Σερβίας και του Βασιλείου της Γιουγκοσλαβίας. Διαλύθηκε το 1919 όταν μαζί με άλλα κόμματα ενώθηκαν για να δημιουργηθεί το Δημοκρατικό κόμμα της Γιουγκοσλαβίας.

Συμμετείχε στις βουλευτικές εκλογές του 1903 όπου εξέλεξε 17 βουλευτές στο Σερβικό κοινοβούλιο.

## Πηγές
* Ιστορία Δημοκρατικού κόμματος Σερβίας, στη σερβική γλώσσα.

Εθνικο
Εθνικο Σερβιας
Χέρμαν Φρανκ

Ο **Χέρμαν Φρανκ** (*Herman Frank*), γεννημένος το 1950, είναι Γερμανός κιθαρίστας, γνωστός ως μέλος των Accept και των Victory.

## Καριέρα
Ο Φρανκ εντάχθηκε στους Accept το 1982, λίγο πριν την κυκλοφορία του άλμπουμ "*[[Restless and Wild]]*" και παρ' όλο που δεν συμμετείχε στις ηχογραφήσεις του δίσκου, αναφέρεται στα μέλη του συγκροτήματος. Η πρώτη του επίσημη ηχογράφηση μαζί τους ήταν στον δίσκο "*[[Balls to the Wall]]*", ο οποίος έγινε χρυσός στις Ηνωμένες Πολιτείες και τον Καναδά. Τα Χριστούγεννα του 1983, ο Γιοργκ Φίσερ επέστρεψε στο συγκρότημα παίρνοντας τη θέση του Φρανκ.
left|thumb|180px|Ο Φρανκ στο Kavarna Rock Fest του 2013
Επόμενος σταθμός της καριέρας του ήταν οι Sinner του τραγουδιστή Ματ Σίνερ, με τους οποίους κυκλοφόρησε το άλμπουμ "*Touch of Sin*" το 1985. Ο Φρανκ αποχώρησε πριν την κυκλοφορία του επόμενου δίσκου τους και αντικατέστησε τον Τζον Λόκτον στους Γερμανούς Victory. Μαζί τους κυκλοφόρησε το "*Don't Get Mad... Get Even*" το 1986, με το "*Hungry Hearts*" να ακολουθεί έναν χρόνο αργότερα. Το "*Culture Killed the Native*" του 1989 έφθασε στο # 29 στη Γερμανία και το # 182 στις Ηνωμένες Πολιτείες, ενώ και το "*Temples Of Gold*" μπήκε στο Top-30 της πατρίδας τους. Ο Φρανκ παρέμεινε στους Victory μέχρι το 1995, όταν αντικαταστάθηκε από τον Τζέικ Πάλαντ.
Το 1995 έγινε μέλος των Moon'Doc, ηχογραφώντας το ομώνυμο άλμπουμ το 1995, το "*Get Mooned*" το 1996 και το "*Realm of Legends*" το 2000. Ακολούθησαν οι Saeko της πιανίστριας Σάεκο Κιταμάε, με τους οποίους ηχογράφησε τα άλμπουμ "*Above Heaven, Below Heaven*" και "*Life*", ενώ ταυτόχρονα επέστρεψε στους Victory ηχογραφώντας τους δίσκους "*Instinct*" και "*Fuel to the Fire*". Το 2009 και το 2010, συμμετείχε στα "*Let's Get Ruthless*" των Thomsen και "*Virtual Sin*" των Poison Sun αντίστοιχα, ενώ κυκλοφόρησε δύο προσωπικούς δίσκους, τα "*Loyal to None*" και "*Right in the Guts*".
Το 2009, οι Accept επανενώθηκαν με τον Χέρμαν Φρανκ και τον Βολφ Χόφμαν στις κιθάρες, τον Πέτερ Μπάλτες στο μπάσο, τον Στέφαν Σβάρτσμαν στα τύμπανα και τον Μαρκ Τορνίλο στα φωνητικά. Πρώτη τους κυκλοφορία ήταν το "*[[Blood of the Nations]]*" το οποίο σκαρφάλωσε στο # 4 των γερμανικών τσαρτ, ακολουθούμενο από το "*[[Stalingrad (άλμπουμ)|Stalingrad]]*" δύο χρόνια αργότερα. Το 2014, κυκλοφόρησαν το "*[[Blind Rage]]*" ανεβαίνοντας για πρώτη φορά στην καριέρα τους στην κορυφή των καταλόγων επιτυχιών της πατρίδας τους.
Την ίδια χρονιά, ο Φρανκ μαζί με το ντράμερ των Accept, Στέφαν Σβάρτσμαν και τον μπασίστα και τραγουδιστή των Destruction, Μάρσελ "Schmier" Σίρμερ, δημιούργησαν το πρότζεκτ Panzer ηχογραφώντας τον δίσκο "*Send Them All to Hell*".

## Δισκογραφία

## Παραπομπές


## Πηγές

* Herman Frank - Encyclopaedia Metallum: The Metal Archives
* Herman Frank (Accept)- Musician Profile - Spirit of Metal
* Victory | Biography | AllMusic

## Εξωτερικοί σύνδεσμοι
* Επίσημη ιστοσελίδα του Χέρμαν Φρανκ

Κατηγορία:Γερμανοί μουσικοί
Κατηγορία:Κιθαρίστες
Παλ Μπένκο

Ο **Παλ Μπένκο** (Ουγγρικά: Benkő Pál, 1928-2019) ήταν Ούγγρος σκακιστής που είχε τον τίτλο του γκρανμαίτρ, επίσης συγγραφέας και συνθέτης σκακιστικών σπουδών και προβλημάτων.

## Βιογραφικά στοιχεία
Γεννήθηκε στις 14 Ιουλίου 1928 στην Αμιένη της Γαλλίας, αλλά μεγάλωσε στην Ουγγαρία. Σε ηλικία 20 ετών έγινε πρωταθλητής Ουγγαρίας στο σκάκι. Η FIDE του απένειμε τον τίτλο του διεθνή μαίτρ το 1950. Μετά το Παγκόσμιο Φοιτητικό Πρωτάθλημα Ομάδων στο Ρέικιαβικ της Ισλανδίας το 1957 έγινε ευρύτερα γνωστός και το 1958 μετακόμισε στις Ηνωμένες Πολιτείες. Την ίδια χρονιά η FIDE του απένειμε τον τίτλο του γκρανμαίτρ. Το 1993 έγινε μέλος του Παγκοσμίου Hall of Fame του σκακιού.
Πέθανε στα 91 του χρόνια στη Βουδαπέστη στις 26 Αυγούστου 2019. 

## Συνεισφορά στο σκάκι
Ένα διάσημο γκαμπί και ένα άνοιγμα φέρουν το όνομά του. Το γκαμπί του Μπένκο πρωτοπαίχτηκε από τον Μπένκο στο Σαράγεβο το 1967 εναντίον του Μίλαν Βούκιτς, τον οποίο και κέρδισε. Το Άνοιγμα Μπένκο που πρωτοπαίχτηκε από τον Μπένκο στο Κουρασάο το 1962 εναντίον του Μπόμπυ Φίσερ, είναι σήμερα το πέμπτο κατά σειρά προτίμησης σκακιστικό άνοιγμα για τα λευκά.

## Βιβλία
* *The Benko Gambit*, 1974, RHM Press ISBN 978-0713429121
* *Chess Endgame Lessons*, 1990 Revised 2nd Edition 
* *Winning with Chess Psychology* by Pal Benko and Burt Hochberg, 1991, Random House Puzzles & Games ISBN 978-0812918663
* *Chess Endgame Lessons Volume 2*, 1999
* *Basic Chess Endings* by Reuben Fine, revised by Pal Benko, 2003, Random House Puzzles & Games ISBN 978-0812934939
* *Pal Benko: My Life, Games and Compositions*, by Pal Benko, Jeremy Silman, and John L. Watson, 2004, Siles Press ISBN 978-1890085087
* *Pal Benko's Endgame Laboratory*, 2007, Ishi Press ISBN 978-0923891886

## Παραπομπές


## Εξωτερικοί σύνδεσμοι

* U.S. Chess Hall of Fame: Παλ Μπένκο
* chessgames.com: Προφίλ του Παλ Μπένκο

Κατηγορία:Αμερικανοί σκακιστές
Κατηγορία:Γάλλοι σκακιστές
Κατηγορία:Ούγγροι σκακιστές
Τσακ Μπίλι

Ο **Τσακ Μπίλι** (αγγλικά: *Chuck Billy*) είναι Αμερικανός τραγουδιστής της χέβι μέταλ μουσικής, γνωστός ως μέλος των Testament.

## Βιογραφία
Ο Τσακ Μπίλι γεννήθηκε το 1962 στο Όκλαντ της Καλιφόρνια με καταγωγή από την ινδιάνικη φυλή Πόμο.

Το 1986, έγινε μέλος των Legacy αντικαθιστώντας τον Στηβ Σόουζα, ο οποίος εντάχθηκε στους Exodus. Την επόμενη χρονιά, άλλαξαν το όνομα τους σε Testament και κυκλοφόρησαν το πρώτο τους άλμπουμ με τίτλο "*[[The Legacy]]*", στο οποίο συνέγραψε το κομμάτι "*Do or Die*". Αν και η σύνθεση του συγκροτήματος έχει αλλάξει πολλές φορές μέσα στα χρόνια, ο Μπίλι και ο κιθαρίστας Έρικ Πίτερσον αποτελούν τα δύο μόνιμα στελέχη του συγκροτήματος, τα οποία έχουν παίξει σε όλους τους δίσκους τους.

left|thumb|230px|Ο Τσακ Μπίλι στο Norway Rock Festival του 2009
Η χροιά της φωνής του Τσακ Μπίλι έχει αλλάξει μέσα στα χρόνια, από ένα καθαρό thrash metal ύφος στους πρώτους δίσκους του συγκροτήματος, σε death φωνητικά για το "*[[Demonic]]*" του 1997, ενώ μετά τον δίσκο "*[[The Gathering (άλμπουμ)|The Gathering]]*" αναμειγνύει τα δύο στυλ, μερικές φορές ακόμη και στο ίδιο κομμάτι.

Ο Μπίλι έχει συμμετάσχει στους δίσκους "*Convergence*" (1996) και "*Feeding the Machine*" του Τζέιμς Μέρφι, ενώ ανέλαβε το μικρόφωνο των Exodus για την εμφάνιση τους στο Warfield Theater του Σαν Φρανσίσκο στις 28 Οκτωβρίου 2004, όπου άνοιγαν την εμφάνιση των Megadeth.

Το 2001, διαγνώστηκε με σεμίνωμα των γεννητικών κυττάρων, σε μία σπάνια περίπτωση όπου αυτή η μορφή καρκίνου των γεννητικών οργάνων εμφανίζεται κοντά στην καρδιά. Στις 11 Αυγούστου 2001, οργανώθηκε προς τιμή του Μπίλι και του Τσακ Σούλντινερ των Death, το φεστιβάλ "Thrash of the Titans" στο Maritime Hall του Σαν Φρανσίσκο, με την συμμετοχή των Exodus, Anthrax, Death Angel, S.O.D., Sadus, κ.α..

Το 2005, δημιούργησε τους Dublin Death Patrol μαζί με τον τραγουδιστή Στηβ Σόουζα και άλλους διακεκριμένους μουσικούς, κυκλοφορώντας τα άλμπουμ "*DDP 4 Life*" το 2007 και "*Death Sentence*" το 2012. Έχει συμμετάσχει στον δίσκο "*Numbers from the Beast*" προς τιμή των Iron Maiden με την διασκευή στο "*Fear of the Dark*", ενώ έχει ηχογραφήσει με τους Exodus, Susperia, Forbidden, The Haunted, Sadus, κ.α..

Ο Μπίλι έχει αφιερώσει τα τραγούδια "*Allegiance*", "*Trail of Tears*" και "*Native Blood*" σε ιθαγενείς Αμερικάνους οπαδούς των Testament. Το 2010, έλαβε αναγνώριση από το Εθνικό Αμερικανικό Μουσείο των Ιθαγενών Αμερικανών του ιδρύματος Σμιθσόνιαν συμπεριλαμβανόμενος στο αφιέρωμα με τίτλο "*Up Where We Belong: Native Musicians in Popular Culture*".

Σε συνέντευξη του το 2016, ανέφερε ως κύριες εμπνεύσεις του τους Ρόνι Τζέιμς Ντίο, Ρομπ Χάλφορντ και Μπρους Ντίκινσον.

## Δισκογραφία

## Παραπομπές


## Πηγές
* Chuck Billy - Encyclopaedia Metallum: The Metal Archives
* Biography | T e s t a m e n t L e g i o n s . c o m
* Testament | Music Biography, Credits and Discography | Allmusic

Κατηγορία:Αμερικανοί τραγουδιστές
Κατηγορία:Ροκ μουσικοί
Evolution (άλμπουμ των Ten Years After)

**Evolution** είναι ο τίτλος του ενδέκατου στούντιο άλμπουμ του αγγλικού ροκ συγκροτήματος Ten Years After, το οποίο κυκλοφόρησε στις 10 Νοεμβρίου 2008.

Αυτός ήταν ο δεύτερος και τελευταίος δίσκος του συγκροτήματος με τον Τζο Γκουτς στα φωνητικά, ο οποίος αντικατέστησε τον Άλβιν Λι. Το 2014, την θέση του Γκουτς πήρε ο Μάρκους Μπονφάντι, ενώ ο Κόλιν Χότζκινσον αντικατέστησε τον Λίο Λάιονς.

## Τραγούδια του δίσκου
Η λίστα των τραγουδιών στο δίσκο είναι η εξής:

**1. I Think It's Gonna Rain All Night** *(Gooch, Lyons)* - 4:26**2. She Keeps Walking** *(Koller, Lyons)* - 5:52**3. Why'd They Call It Falling** *(Gooch, Lyons)* - 6:27**4. She Needed a Rock** *(Gooch, Lyons)* - 4:29**5. My Imagination** *(Gooch, Lee, Lyons)* - 5:12**6. I Never Saw It Coming** *(Gooch, Lyons)* - 6:07**7. Slip Slide Away** *(Gooch, Lee, Lyons)* - 4:33**8. Tail Lights** *(Gooch, Lyons)* - 4:33**9. Angry Words** *(Churchill, Gooch, Lee, Lyons)* - 8:22**10. That's Alright** *(Gooch, Lyons)* - 5:02

## Τα μέλη των Ten Years After
Οι μουσικοί οι οποίοι ηχογράφησαν το "Evolution" είναι οι εξής:
* **Τζο Γκουτς** - κιθάρα, φωνητικά
* **[[Λίο Λάιονς]]** - μπάσο
* **[[Τσικ Τσέρτσχιλ]]** - πλήκτρα
* **[[Ρικ Λι]]** - τύμπανα

## Παραπομπές


Κατηγορία:Δισκογραφία των Ten Years After
Κατηγορία:Άλμπουμ του 2008
Άθηνις

Ο **Άθηνις** ήταν αρχαίος Έλληνας γλύπτης, και συγκεκριμένα ανδριαντοποιός, από τη Χίο. Ο Άθηνις έζησε τον 6ο αιώνα π.Χ., και ήταν γιος του επίσης γλύπτη Αρχέρμου και αδελφός του αγαλματοποιού Βουπάλου.

Ο Πλίνιος αναφέρει ότι στη Δήλο υπήρχε επιγραφή σε ένα άγαλμα των δύο αδελφών, που έλεγε ότι «η Χίος δεν ήταν μόνο για τα αμπέλια της ονομαστή, αλλά και για τα έργα των γιων του Αρχέρμου». Ο ίδιος αναφέρει ότι οι δύο αδελφοί δημιούργησαν δύο αγάλματα της Αρτέμιδας (ένα στην Κρήτη και ένα στη Χίο), καθώς και άλλα έργα στη Δήλο. Για το άγαλμα της Χίου γράφει ότι ήταν στημένο σε ψηλό βάθρο και η μορφή της θεάς εμφανιζόταν θλιμμένη για όσους έμπαιναν στην πόλη και χαρούμενη για όσους έβγαιναν από αυτή.

Κατά τη ρωμαϊκή εποχή, έργα του γλύπτη μεταφέρθηκαν από τον Αύγουστο στη Ρώμη και κόσμησαν τον ναό του Απόλλωνα στον Παλατίνο λόφο.

Ο Πλίνιος και το *[[Λεξικό της Σούδας]]* αναφέρουν ότι ο Βούπαλος και ο Άθηνις πιστεύεται πως αυτοκτόνησαν με απαγχονισμό επειδή ο ποιητής Ιππώναξ έγραψε εναντίον τους δριμείς χωλίαμβους. Λέγεται ότι προηγουμένως οι δύο γλύπτες είχαν κατασκευάσει ανδριάντα του ποιητή στον οποίο τον παρίσταναν ακόμη πιο άσχημο από ό,τι ήταν.

## Παραπομπές


## Πηγές
* Το ομώνυμο λήμμα στη *Νέα Ελληνική Εγκυκλοπαίδεια* (Χάρη Πάτση), τόμος 2, σελ. 429.

Κατηγορία:Αρχαίοι Έλληνες γλύπτες
Κατηγορία:Αρχαίοι Χίοι
Νικόλαος Παπαϊωάννου (βουλευτής Τριχωνίας)

*Για τον νεότερο βουλευτή Αιτωλοακαρνανίας, δείτε [[Νικόλαος Γ. Παπαϊωάννου]]*.

Ο **Νικόλαος Παπαϊωάννου** (1855 - 1928) ήταν Έλληνας πολιτικός και βουλευτής. Καταγόταν από το Λιδορίκι.

Υπήρξε Αρχίατρος. Εξελέγη βουλευτής Τριχωνίας το 1906.
Για τελευταία φορά ήταν βουλευτής Αιτωλίας και Ακαρνανίας της Α΄ Αναθεωρητικής Βουλής από τον Αύγουστο ως τον Οκτώβριο του 1910.

Απεβίωσε το 1928.
## Πηγές


Παπαιωαννου Νικολαος
Παπαιωαννου Νικολαος